Video: 12-jarige se tong sit vas aan vlagpaal | Maroela Media
Die video volg onderaan die berig. ŉ 12-jarige meisie van New Hampshire in Amerika se tong het vir 15 minute lank aan ŉ vlagpaal vasgesit toe sy dit tydens ŉ sneeustorm probeer lek het, berig NYDailyNews.
Maddie Gilmartin het Donderdag glo spontaan besluit om “te kyk wat gebeur”, maar haar tong het dadelik aan die yskoue metaal vasgesit. Haar pa het gesien hoe sy by die vlagpaal staan en haar arms rondswaai. “Ek het eers besef wat gebeur het toe ek naby kom,” het Shawn Gilmartin, Maddie se pa, aan WMUR gesê. “Sy het dadelik probeer om haar tong weg te trek, en dit het begin bloei.
Shawn en sy vrou het glo ook met warm water probeer om haar van die vlagpaal te bevry, maar paramedici het later opgedaag en haar gehelp.
Sy sal na verwagting ten volle herstel, maar dit kan tot ses maande duur voor die swelsel sak.